Jeppe Kofod (S), 2010-03-26:
Først og fremmest kan det næppe komme som den store overraskelse, at Socialdemokraterne støtter lovforslaget om etablering af et institut for flerpartisamarbejde.
Det er, som også den forrige ordfører var inde på, i den forstand en lidt historisk dag i dansk demokratistøtte til udviklingslandene, fordi vi gør det på en ny og anderledes måde med det her lovforslag.
Det er også historisk i den forstand, at oppositionens oprindelige forslag får støtte fra regeringen på baggrund af et godt og konstruktivt samarbejde meget bredt i Folketinget.
Hele tanken er som bekendt en udløber af Socialdemokraternes eget beslutningsforslag, B 38, om oprettelse af en demokratifond og andre demokratifremmende initiativer, som blev fremsat i Folketinget i 2008.
Formålet med vores beslutningsforslag var bl.a. at styrke den danske demokratibistand, herunder støtten til udvikling af flerpartisystemer og politiske partier i udviklingslandene.
Ved første behandling af beslutningsforslaget i december 2008 udtrykte regeringen støtte til det element, som omhandler udvikling af demokratiske politiske partier i udviklingslandene.
Efterfølgende har der været en lang og omfattende proces, bl.a. i Folketingets Udenrigsudvalg, med en række møder med eksperter i støtte til demokratier og til partier i udviklingslandene, herunder eksempelvis direktøren for det amerikanske National Democratic Institute.
Siden har vi forhandlet om det konkrete lovforslag med regeringen.
Jeg vil gerne benytte lejligheden til både at takke den tidligere minister, Udenrigsministeriets embedsmænd og andre for et godt samarbejde.
Jeg glæder mig til at samarbejde med den nye minister om det her.
Nu kunne man selvfølgelig spørge: Hvorfor overhovedet styrke den danske demokratibistand til også at omfatte støtte til partier og flerpartisystemer i udviklingslandene?
Det er der en række gode grunde til.
Den tidligere taler var inde på nogle af dem, og tiden tillader kun, at jeg berører få af disse.
For det første er det vigtigt, at der eksisterer velfungerende demokratiske partier og et flerpartisystem.
Det er en hjørnesten i, at udviklingslandene kan udvikle sig til egentlige demokratier med frihed og menneskerettigheder.
For det andet vil jeg gerne banke en pæl igennem en misforståelse, som præger dele af de høringssvar, der er givet i forbindelse med den her proces.
Formålet med dette lovforslag er ikke at omlægge dansk demokratistøtte væk fra støtte til civilsamfundet, uafhængige domstole, medier, velfungerende parlamenter, ombudsmandsinstitutioner, menneskerettighedsinstitutter osv.
Tværtimod er der tale om en udvidelse af demokrati- og menneskerettighedsstøtten med et lillebitte element, sammenlignet med hvad vi ellers bruger ressourcer på til støtte til udvikling af partier og flerpartisystemer.
De af os, som i mange år har været engageret, først i støtten til udvikling af demokratier i Øst- og Centraleuropa efter Sovjetunionens sammenbrud og siden hen i udviklingslandene, ved, hvor vigtig udvikling af flerpartisystemer og demokratiske partier er.
Vi oplever, at vores støtte efterspørges overalt i udviklingslandene.
Mange af de lande, vi sammenligner os med, USA, Tyskland, Holland, Sverige osv., giver derfor også en meget omfattende støtte til udvikling af politiske partier – noget, som vi i Danmark kun har haft en begrænset tradition for, nemlig tilbage i 1990'erne med Demokratifonden, som regeringen desværre nedlagde, da den trådte til i 2001.
Derfor er det også et rigtigt og et vigtigt skridt, at vi med dette lovforslag opretter et institut for flerpartisamarbejde.
Succesen kommer dog til at afhænge af, at partierne og de mange eksperter i de faglige miljøer og blandt ngo’er engagerer sig i arbejdet.
Fra Socialdemokraternes side skal der ikke herske nogen tvivl om, at vi glæder os til arbejdet.
Vi glæder os til at kaste os ud i løsning af den her opgave.
Vi er overbevist om, at Danmark har meget at bidrage med i forbindelse med at fremme demokrati, velfungerende politiske partier og flerpartisystemer i udviklingslandene.